Á ḿbū məwóm lála, ngɔn nyina e tɔá mə̄lú mə́tán, hála mə tɔá ai miǹkóm á ńtsāg óswé Kedar, ńdɔ̄ yób á ngáyâban, ńdɔ mə ngáyén biyə̌ŋ bí mam bí Zāmbá. 2Ngɔn e tɔá mə̄lú mə́tán, -hála ǹkúkúmá Yōákim á kə̄ á məkaban aná mim̀bú mítán- 3ńdɔ ebúg Ńtondôbə é ngásus ábə Ezekíɛl, ndómán fada Buzi, á ńnǎm Kaldéa, babi ai oswé Kobár. Wɔ́ Ńtondôbə ó nāmbá fɔ̄ɔ̄ fə̄ nyé hālá. 4Ńdɔ ma Ezekíɛl mə ngáyén: o tála anə́ ńkulu ǎ zū á ńnam âkoé, ai mod ǹkúd, ai ebumá ndóan é kwî miǹkokoe, á ńnə̄m ndóan étē mū, anə́ ō ndzí ḿfyɛ̌ fɛ̄lə́fɛs. 5Á zāŋ é byə́m bísə̄ bí, bəvə́və̄ə̄ bə́nyi bə́ tə́lə, məsú anə́ bod. 6Bə́ ngábə́ bələ́ anə́ ényíli məsú mə́nyi ai məfǎb mə́nyi. 7Məkǒl mábán mə́ ngábə́ tə́tə̄lə́, bibɔ́gɔ́s byábán anə́ bībɔ̄gɔ́s bí nyag, bí fyɛgɛ anə́ ǹsyéán mvɔ́d. 8Á məfǎb mábán á sí, bə́ bə̄lə́ mɔ́ mə́ bod, mə́ bəbəgə mim̀fág mínyi, anə́ fə məsú mábán ai məfǎb mábán, bɔ́ bə́nyi. 9Məfǎb mábán mə́ nambagan; éyɔŋ báwulu, təge vəngan á mvús, mod ósə a kə́lə́ hə ósū. 10Məsú mábán mə́ fulugan ai asú mod, bɔ́ bə́sə bə́nyi bə́ bə̄lə́ ású emgbə́m á ḿbɔ̄ ńnōmo, bɔ́ bə́sə̄ bə́nyi bə́ bə̄lə́ ású ńnóm nyag á ḿbɔ̄ ńgāl; bɔ́ bə́sə̄ bə́nyi bə́ bə̄lə́ ásū ndoe. 11Məfǎb mábán mə́ ngábə́ ńdamán á yób; bɔ́ bə́sə̄ bə́ ngábə́ bələ́ anə́ mod məfǎb mə́bɛ̄, dá lə́ nambaga afǎb ényɔ́ m̀bɔ́g, mə́bɛ̄ mə́ búdigi nyɔ́l dzābán. 12Bə́ wulugu mod ósə, ósū wóé; bə́ kələ ḿfág yǎ ńsīsīm ó tíndigi bɔ́; éyɔŋ bə́ wulugu, təge vəngan á mvús.